Over halvdelen af de kommuner, der har sendt ønsker om flygtninge til Udlændingestyrelsen, vil helst tage imod mennesker fra Syrien.

Kommuner i Danmark kan sende en 'ønskeliste' til Udlændingestyrelsen, hvor de skriver, hvilke flygtninge der passer bedst i deres kommune.

Over halvdelen af de 46 kommuner, der har sendt ønsker til styrelsen, har ønsket at tage imod flygtninge fra Syrien.

Middelfart: Syrere vil gerne arbejde

Middelfart Kommune har gode erfaringer med syrere og vil gerne tage imod flere, siger formand for Beskæftigelses- og Arbejdsmarkedsudvalget, Morten Weiss-Pedersen.

- Folk fra Syrien har en anden arbejdsmoral, end man ellers ser. Det er ingeniører, læger, smede og andre erhverv, som vi efterspørger, siger han.

- Mange vil sikkert vende hjem, når rædselsregimet i deres hjemland er ovre, men hvis nogen gerne vil blive, er de hjertelig velkomne, siger Morten Weiss-Pedersen.

Struer: Flygtningene må gerne blive her

Struer Kommune vil også gerne tage imod flygtninge fra Syrien.

Kjeld Berthelsen er direktør for Social og Sundhed i kommunen og siger, at syrerne gerne vil arbejde og er gode til it og til at tale engelsk.

- Hvis de ikke kan vende hjem eller bliver så integrerede, at de får job eller begynder uddannelse her, så ser vi gerne, at de bliver, siger han.

Forsker: Syrere er drømme-flygtninge

Anna Piil Damm forsker i flygtninge og arbejdsmarked, og hun siger, at unge, veluddannede flygtninge, som ikke har boet flere år i en flygtningelejr, har lettest ved at finde job.

De ting passer netop til folk fra Syrien, siger Mette Blauenfeldt, der er leder af Center for Udsatte Flygtninge hos Dansk Flygtningehjælp:

- Syrien var indtil for få år siden velfungerende. De havde et uddannelsessystem, der mindede meget om vores og de fleste kan læse, skrive, har en uddannelse og erhvervserfaring.